Daimler podmitio hrvatske dužnosnike sa 4,6 milijuna eura za kupovinu vatrogasnih vozila za MUP
Isplate za hrvatske vladine dužnosnike išle su preko tvrtke IM Metal iz Ozlja, te američkih tvrtki Biotop i MRC
Temeljem nagodbe na saveznom sudu u Washingtonu, njemačka automobilska tvrtka Daimler AG mora isplatiti 185 milijuna dolara zbog podmićivanja vladinih dužnosnika u 22 zemlje, uključujući i Hrvatsku Njemačka automobilska tvrtka Daimler AG, na temelju nagodbe na saveznom sudu u Washingtonu, mora isplatiti 185 milijuna dolara zbog podmićivanja vladinih dužnosnika u 22 zemlje, uključujući i Hrvatsku. Daimler AG je još od 2004. godine bio pod istragom američkih vlasti, zbog kršenja Zakona o inozemnoj korupcijskoj praksi. Sudac Okružnog suda u Washingtonu, Richard Leon je, nakon dvosatne rasprave, izjavio da sud prihvaća nagodbu prema kojoj je tvrtka Daimler priznala krivnju u ime dvije podružnice Daimlera - "Daimler Rusija", za podmićivanje ruskih dužnosnika s oko tri milijuna eura i "Daimler Export and Trade Finance GmbH", skraćeno ETF, za podmićivanje dužnosnika hrvatske vlade od 2002. do siječnja 2008. godine u iznosu od 4,63 milijuna eura. Davanje mita je vezano uz ugovor iz 2003.godine, vrijedan 85 milijuna eura, o nabavi 210 vatrogasnih vozila za hrvatsko Ministarstvo unutarnjih poslova. Sudac je donio presudu prema kojoj je podružnica ETF za podmićivanje u Hrvatskoj dužna platiti kaznu od 29 milijuna i 120 tisuća dolara u roku od 10 dana. Prema sudskim dokumentima, isplate za hrvatske vladine dužnosnike išle su preko tvrtke IM Metal iz Ozlja u iznosu od oko tri milijuna eura, te preko američkih tvrtki Biotop i MRC, iz Delawarea i Wyominga, u iznosu od milijun i 673 tisuće eura. Glasnogovornik Daimler AG-a za Sjevernu Ameriku, Han Tjan, nakon saslušanja je u izjavi za novinare rekao da je "Daimler jako zadovoljan s nagodbom koju je postigao s američkim vlastima". Na pitanje koji je rang hrvatskih vladinih dužnosnika bio uključen u primanje mita od Daimlera, odbio je odgovoriti, upućujući na dokumente suda u kojima se navodi samo općenita odrednica "hrvatski vladini dužnosnici", bez njihovih funkcija ili imena. Tvrtka Daimler AG, postigla je se ministarstvom pravosuđa sporazum o prekidu istrage na dvije godine, i o trogodišnjem neovisnom nadzoru nad njezinim sustavom interne kontrole i antikorupcijskim programima, koju će provoditi bivši direktor FBI, Louis Freeh. Sudac Leon zatražio je da Freeh svakih šest mjeseci izvještava sud o poštivanju sporazuma.